CELEX: C2006/310/17
Language: da
Date: 2006-12-16 00:00:00
Title: Sag C-441/06: Sag anlagt den 25. oktober 2006 — Kommissionen for De Europæiske Fællesskaber mod Den Franske Republik

16.12.2006   
            
            
               DA
            
            
               Den Europæiske Unions Tidende
            
            
               C 310/9
            
         Sag anlagt den 25. oktober 2006 — Kommissionen for De Europæiske Fællesskaber mod Den Franske Republik
   (Sag C-441/06)
   (2006/C 310/17)
   Processprog: fransk
   Parter
   
      Sagsøger: Kommissionen for De Europæiske Fællesskaber (ved C. Giolito, som befuldmægtiget)
   
      Sagsøgt: Den Franske Republik
   Sagsøgerens påstande
   
               —
            
            
               Det fastslås, at Den Franske Republik har tilsidesat sine forpligtelser i henhold til artikel 10 og artikel 249, stk. 4, EF samt artikel 2 og 3 i Kommissionens beslutning af 2. august 2004 om Frankrigs statsstøtte til France Télécom (Statsstøtte C 13/b/2003) (1), idet den ikke inden for den fastsatte frist har opfyldt nævnte beslutning.
            
         
               —
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen bemærker indledningsvis, at tilbagesøgning af ulovlig støtte er den logiske følge af, at det er fastslået, at den er ulovlig, hvorfor det gøres gældende, at Frankrig har tilsidesat retspraksis i denne henseende, eftersom der mere end to år efter vedtagelsen af den omhandlede beslutning ikke er sket nogen tilbagebetaling af den til France Télécom ydede støtte, og idet der ikke er indledt nogen procedure vedrørende tilbagesøgning i nationalt regi. Dermed er flere væsentlige fællesskabsretlige bestemmelser blevet tilsidesat, navnlig artikel 10 og artikel 249, stk. 4, EF.
   Kommissionen bemærker i denne henseende, at det fremgår af Domstolens retspraksis, at ingen fællesskabsretlig bestemmelse kræver, at Kommissionen fastsætter det præcise beløb for den ulovlige støtte, der skal tilbagesøges. Det er tilstrækkeligt, at den beslutning, der påbyder tilbagebetaling af en støtte, der er erklæret uforenelig med fællesmarkedet, indeholder sådanne oplysninger, at det er muligt for dens adressat selv uden større vanskelighed at fastslå dette beløbs størrelse. Såfremt en sådan fastsættelse alligevel volder praktiske problemer, skal Kommissionen og den berørte medlemsstat under alle omstændigheder i henhold til den i artikel 10 EF fastsatte pligt til loyalt samarbejde i fællesskab bestræbe sig på at overvinde disse vanskeligheder.
   Herefter bestrider Kommissionen Frankrigs påstand om, at det er umuligt at foretage et tilstrækkeligt troværdigt skøn over størrelsen af den støtte, der skal tilbagesøges, bl.a. fordi beslutningen af 2. august 2004 udtrykkeligt henviser til to vurderinger, som Frankrig fremlagde under den administrative procedure, på grundlag af hvilke de rammebeløb, der skal tilbagesøges, blev fastsat af Kommissionen i beslutningen. Det fremgår således udtrykkeligt af denne beslutning, at den støtte, der skal tilbagesøges, svarer til forskellen mellem størrelsen af den erhvervsskat, som France Télécom skulle have betalt i henhold til fællesskabsretten, og den skat, der faktisk blev betalt af virksomheden.
   Kommissionen bemærker i øvrigt, at den i løbet af tilbagesøgningsproceduren har fremsat flere konkrete forslag til størrelsen af det støttebeløb, der skal tilbagesøges, selv om det i henhold til Domstolens retspraksis i princippet er den berørte medlemsstat, der i tilfælde af vanskeligheder først skal fremsætte sådanne forslag. Endvidere har Frankrig aldrig fremsat forslag om forbedringer af de af Kommissionen fremsatte forslag.
   Kommissionen konkluderer, at det ligeledes følger af retspraksis, at den omstændighed, at der verserer et annullationssøgsmål vedrørende en kommissionsbeslutning, hvorved en støtte erklæres ulovlig, ikke suspenderer pligten til at opfylde nævnte beslutning og dermed at gennemføre tilbagesøgningen af den ulovlige og uforenelige støtte, medmindre Retten fastsætter foreløbige foranstaltninger i henhold til artikel 242 EF.
   
      (1)  EUT 2005 L 269, s. 30.